2. ปัจจัยความเสี่ยง

บริษัทฯ ให้ความสำคัญกับการบริหารความเสี่ยง จากภาวะอุตสาหกรรมและการแข่งขัน
โดยจัดให้มีการประเมินติดตาม วางแผน บริหารความเสี่ยงด้านต่างๆ
อย่างมีระบบอยู่ในระดับที่ยอมรับได้ ปัจจัยความเสี่ยงที่บริษัทฯ เห็นว่าอาจจะมีผลกระทบ
ต่อการดำเนินงานของบริษัทฯ ในอนาคต โดยปัจจัยความเสี่ยงของบริษัทฯ สามารถจำแนกได้ดังนี้

2.1 ความเสี่ยงจากการเปลี่ยนแปลงเทคโนโลยีและการพัฒนาผลิตภัณฑ์

บริษัทฯ เป็นผู้จัดจำหน่ายอุปกรณ์คอมพิวเตอร์และเทคโนโลยีสารสนเทศ
ซึ่งสินค้าดังกล่าวมีการพัฒนาเทคโนโลยีและผลิตภัณฑ์ใหม่ๆ อย่างรวดเร็ว ทำให้บริษัทฯ
ต้องมีการติดตามการเปลี่ยนแปลงดังกล่าวอย่างใกล้ชิดและต่อเนื่อง
เพื่อศึกษาแนวโน้มของผลิตภัณฑ์ที่อยู่ในความต้องการของตลาด
รวมทั้งการควบคุมสินค้าคงคลังและการจัดซื้ออย่างเหมาะสม
เนื่องจากสินค้าคงคลังจะมีการล้าสมัยอย่างรวดเร็วตามการเปลี่ยนแปลงของเทคโนโลยี อย่างไรก็ดี
ทางบริษัทฯ ได้รับการแลกเปลี่ยนข้อมูลและการถ่ายทอดเทคโนโลยีจากผู้ถือหุ้นใหญ่ คือ กลุ่มซินเน็ค
ประเทศไต้หวัน
ที่ประสบความสำเร็จอย่างสูงในธุรกิจจัดจำหน่ายอุปกรณ์คอมพิวเตอร์และเทคโนโลยีสารสนเทศ
และมีความเชี่ยวชาญในการประเมินแนวโน้มความต้องการของตลาด
รวมทั้งมีระบบบริหารสินค้าคงคลังที่ทันสมัยโดยการใช้ระบบคอมพิวเตอร์เพื่อช่วยในการบริหาร
รวมถึงกลุ่มผู้บริหารชาวไทยที่มีประสบการณ์ยาวนานในธุรกิจนี้ ทำให้ บริษัทฯ
สามารถรับมือกับการเปลี่ยนแปลงของเทคโนโลยีได้อย่างมีประสิทธิภาพ

นอกจากนั้น บริษัทฯ เป็นผู้จัดจำหน่ายคอมพิวเตอร์และอุปกรณ์รายใหญ่ในประเทศไทย ทำให้บริษัทฯ
ได้รับเงื่อนไขในการได้รับส่วนลดพิเศษเมื่อมีการสั่งซื้อสินค้าจำนวนมาก นอกจากนี้ บริษัทฯ
ยังได้รับเงื่อนไขการเปลี่ยนคืนสินค้ารุ่นที่ล้าสมัยเพื่อแลกกับสินค้ารุ่นใหม่ (Product rotation)
และการชดเชยส่วนต่างในกรณีที่สินค้ามีการลดราคา (Price protection)
จากตัวแทนจำหน่ายและผู้ผลิตรายใหญ่หลายราย
ซึ่งจะสามารถลดปัญหาการล้าสมัยของสินค้าคงคลังลงได้ ทั้งนี้ บริษัทฯ
มีนโยบายในการตั้งค่าเผื่อมูลค่าสินค้าลดลง สำหรับสินค้าที่เสื่อมคุณภาพ ล้าสมัย และเคลื่อนไหวช้า

2.2 ความเสี่ยงจากลูกหนี้การค้า

บริษัทฯ มีลูกหนี้การค้าที่ได้รับวงเงินสินเชื่อเครดิต
และด้วยปัจจัยการแข่งขันด้านเครดิตเทอมยาวที่ปรากฏอยู่สม่ำเสมอ
ทำให้มีความเสี่ยงด้านลูกหนี้การค้า ดังนั้นบริษัทฯ
ได้บริหารจัดการความเสี่ยงดังกล่าวด้วยมาตรฐานการให้สินเชื่อ และพิจารณาหลักประกันค้ำประกัน
ได้แก่ การค้ำประกันในนามบุคคลและหรือนิติบุคคล หนังสือค้ำประกันจากธนาคาร รวมถึงหลักทรัพย์
ค้ำประกันอื่นๆ

นอกจากนี้บริษัทฯ
ได้นำเงื่อนไขการชำระเงินที่สามารถช่วยลดความเสี่ยงเข้ามาประกอบการพิจารณาการให้สินเชื่อร่วมด้วย
บริษัทฯ ให้ความสำคัญในการทบทวนการใช้วงเงินและการควบคุมติดตามการชำระหนี้อย่างใกล้ชิด
เมื่อลูกค้ามีแนวโน้มมีปัญหา ลูกค้าจะได้รับผลกระทบดังนี้ การใช้วงเงินซื้อสินค้า
การเปลี่ยนแปลงเงื่อนไขหลักประกัน และเงื่อนไขชำระเงินทันที

2.3 ความเสี่ยงด้านอัตราแลกเปลี่ยนเงินตราต่างประเทศ

บริษัทฯ มีการนำเข้าสินค้าจากต่างประเทศ
ซึ่งการเสนอราคาและชำระเงินจะใช้เงินตราสกุลเหรียญสหรัฐเป็นหลัก
การสั่งซื้อสินค้าจากต่างประเทศคิดเป็นประมาณร้อยละ 40 ของยอดสั่งซื้อสินค้า
อย่างไรก็ตามบริษัทฯ มีนโยบายป้องกันความเสี่ยงด้านอัตราแลกเปลี่ยนเงินตราต่างประเทศ
โดยทำสัญญาซื้อขายเงินตราต่างประเทศล่วงหน้า (Forward Contract) ทั้งนี้บริษัทฯ
จะทำการป้องกันความเสี่ยงจากอัตราแลกเปลี่ยน
โดยคำนึงถึงระดับความเหมาะสมจากการป้องกันความเสี่ยงตามสถานการณ์ ทั้งนี้ บริษัทฯ
ไม่มีนโยบายในการเก็งกำไรจากอัตราแลกเปลี่ยน

2.4 ความเสี่ยงจากเงินทุนหมุนเวียน

บริษัทฯ มียอดขายเพิ่มขึ้นในทุกๆ ปี ทำให้ต้องมีการใช้เงินทุนหมุนเวียนที่เพิ่มขึ้น
เพื่อใช้ในการบริหารลูกหนี้การค้า และสินค้าคงคลังที่เพิ่มขึ้นตามยอดขาย
โดยมีการจัดหาแหล่งเงินทุนหมุนเวียน
จากการใช้เงินกู้ระยะสั้นจากสถาบันการเงินมาเพื่อเสริมสภาพคล่อง
ทั้งนี้ระยะเวลาขายสินค้าเฉลี่ยประมาณ 28 วัน
เนื่องจากการเติบโตอุตสาหกรรมไอทีลดลงเมื่อเทียบกับปีที่ผ่านมา บริษัทฯ
จึงได้มีการช่วยเหลือลูกค้าชั้นดี โดยการขยายระยะเวลาการให้สินเชื่อ
ทำให้ระยะเวลาการเก็บหนี้เฉลี่ยอยู่ที่ประมาณ 45 วัน
ส่วนระยะเวลาชำระหนี้เฉลี่ยมีระยะเวลาประมาณ 26 วัน
เนื่องจากเจ้าหนี้บางรายได้ขยายระยะเวลาการชำระหนี้ให้กับทางบริษัทฯ และบริษัทฯ
ยังคงมีการชำระค่าสินค้าเป็น เงินสดหรือชำระค่าสินค้าเร็วขึ้นเพื่อให้ได้รับส่วนลดทางการค้า
ในปัจจุบันบริษัทฯ มี วงเงินกู้จากธนาคารพาณิชย์หลายแห่ง
ซึ่งเพียงพอต่อการดำเนินธุรกิจของบริษัทฯ ทำให้บริษัทฯ ไม่มีปัญหาสภาพคล่อง อย่างไรก็ตามบริษัทฯ
ได้ติดต่อและมีความสัมพันธ์ที่ดีกับธนาคารพาณิชย์ทุกแห่ง ซึ่งทำให้บริษัทฯ
มีโอกาสในการต่อรองและทบทวนวงเงินกู้ยืมและอัตราดอกเบี้ยรวมถึงค่าธรรมเนียมธนาคารต่างๆ
เพื่อรักษาสภาพคล่องและต้นทุนทางการเงินที่เหมาะสมกับธุรกิจตลอดเวลา

2.5 ความเสี่ยงจากการมีอัตรากำไรขั้นต้นในระดับต่ำ

ธุรกิจจัดจำหน่ายคอมพิวเตอร์ อุปกรณ์ต่อพ่วงคอมพิวเตอร์ ซอฟท์แวร์ ระบบสารสนเทศ
วัสดุสิ้นเปลืองที่ใช้กับคอมพิวเตอร์ และอุปกรณ์สื่อสารต่างๆ เป็นธุรกิจที่มีกำไรขั้นต้นอยู่ในระดับต่ำ
ดังนั้นปัจจัยต่างๆ เช่น อัตราแลกเปลี่ยนเงินตราต่างประเทศ คุณภาพของลูกหนี้
ค่าเสื่อมราคาจากการลงทุนใหม่ และการบริหารสินค้าคงคลัง เป็นต้น
อาจส่งผลกระทบต่ออัตรากำไรสุทธิและผลประกอบการของบริษัทฯ ได้ อย่างไรก็ตามบริษัทฯ
ให้ความสำคัญและจัดให้มีการป้องกันความเสี่ยงจากอัตราแลกเปลี่ยนเงินตราต่างประเทศ
การบริหารสินค้าคงคลังที่รัดกุม การจัดทำงบประมาณอย่างเข้มงวด และการควบคุมค่าใช้จ่าย
ซึ่งนโยบายดังกล่าวจะสามารถช่วยลดผลกระทบต่ออัตรากำไรสุทธิจากปัจจัยดังกล่าวได้ อีกทั้งบริษัทฯ
ได้รับการแต่งตั้งเป็นตัวแทนจำหน่ายแต่เพียงผู้เดียวในประเทศของสินค้าหลายๆ ตราสินค้า
ทำให้สามารถกำหนดราคาและอัตรากำไรขั้นต้นที่สูงขึ้นได้